Ռոբերտ Քոչարյանի ասուլիսը երեկ տապալվեց։ Նիկոլ Փաշինյանի կողմնակիցներից եւ ՀԱԿ որոշ ակտիվիստներից բաղկացած մի խումբ ներխուժեց «Էրեբունի պլազայում» գտնվող մամուլի սրահ եւ իրականացրեց «Պրիվետ, Ռոբ» ակցիան։ Այդ ընթացքում Ռոբերտ Քոչարյանը դեռ չէր ժամանել ասուլիսի սրահ, եւ լրագրողները սրահում սպասում էին նրա գալուն։ Բայց հանկարծ աղմուկ-աղաղակ լսվեց, եւ ակտիվիստները հայտնվեցին ասուլիսի սրահի դռների մոտ։ Թե ինչպես էր նրանց հաջողվել մուտք գործել «Էրեբունի պլազայի» շենք, որտեղ լրագրողներին ցուցակով էին ներս թողնում, եւ ինչպես էին կարողացել բարձրանալ 9-րդ հարկ, դժվար է ասել։ Մի բան ակնհայտ է, որ ոստիկանները չէին միջամտել, եւ միայն սրահ ներխուժելուց հետո նրանցից մի քանիսին նկատեցինք։